Skoolhoof verplaas weens ‘boeliegedrag’ Dr. Anton Prinsloo, hoof van Hoërskool Eldoraigne in Centurion, is met onmiddellike effek uit sy pos verwyder en by die distrikskantoor in Gauteng geplaas. (Foto: Hoërskool Eldoraigne-webtuiste) Dr. Anton Prinsloo, hoof van Hoërskool Eldoraigne in Centurion, is by die distrikskantoor in Gauteng geplaas. Volgens Steve Mabona, woordvoerder van die onderwysdepartement in Gauteng, het die gespanne verhouding tussen Prinsloo en ander personeellede die departement genoop om dié besluit te neem. “Bewerings van boeliegedrag en viktimisering het ’n onafhanklike ondersoek tot gevolg gehad. Uit die ondersoek het die aanbeveling gekom dat die hoof as voorsorgmaatreël na die distrikskantoor oorgeplaas word terwyl die dissiplinêre prosesse afgehandel word.” Mabona het bevestig dat Prinsloo Vrydag in kennis gestel is en dat hy Maandag by die distrikskantoor aangemeld het. “Die beheerliggaam is vanoggend (Maandag) deur die departement in kennis gestel van die besluit wat geneem is. Ons as beheerliggaam het geen insae in die proses wat gaan volg nie,” het Wimpie Slabbert, ondervoorsitter van die skool se beheerliggaam, gesê. “Die vergadering was kort en kragtig en daar is gesê dat die departement nou verder ’n pad met die hoof gaan stap. Of dit positief of negatief vir hom is, weet ons nie.” Slabbert wou geen uitlatings oor die bewerings teen Prinsloo maak nie. Die adjunkhoof, Dave du Plessis, is gevra om die leisels by dr. Prinsloo oor te neem. (Foto: Hoërskool Eldoraigne-webtuiste) Die adjunkhoof, Dave du Plessis, is intussen gevra om die leisels by Prinsloo oor te neem. “Dave se aanstelling is ’n nuwe hoofstuk vir die skool en ons ondersteun hom ten volle,” het Slabbert gesê. In ŉ brief wat Maandag aan ouers gestuur is, sê die beheerliggaam hy glo dat Hoërskool Eldoraigne op koers is om weer die skool van keuse vir bestaande en toekomstige leerders en personeel te wees.